**semne de primăvară**

*Bucovu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

semne de primăvară

galopează sălbatic timpul

peste strigătul tăcerii,

s-au topit visele,

a sosit ceasul privighetorii,

în acestă primăvară

cântecul pietrelor va deveni rapsodie,

unde psalmii vor curge

ca mierea-n amurg,

unde mânjii murgi

vor zburda pe coline,

unde răcoarea stelelor târzii

mă va înfiora,

unde va râde cerul

când palmele mele vor modela

lutul tău albastru

de amforă virgină;

ce desfrâu frumos e primăvara,

când pământul vorbeşte de dragoste,

când luna şi soarele alunecă

pe poteci de aur,

când pădurea confundă

cerul cu pământul,

când priveliştile copilăriei

devin uliţe spălate de luceferi;

ninge lumina petale cu îngeri,

arde câmpia în vraja de stele,

pădurea din mine se-aude foşnind,

printre trilurile de privighetori,

trăgând poveri de verde şi albastru

dintr-un ocean de muguri ce se nasc

într-un mister al învierii noastre.

sâmbătă, 20 februarie 2016